YB DATO' SRI HASAN BIN MALEK MENTERI PERDAGANGAN DALAM NEGERI, KOPERASI DAN KEPENGGUNAAN MAJLIS PELANCARAN KEMPEN PENURUNAN HARGA 2015 DI THE STORE, KUANTAN PARADE 1 MAC 2015 Assalamualaikum Warahmatullahhi Wabarakatuh, Selamat Sejahtera, Salam 1Malaysia 1. Alhamdulillah, bersyukur kita ke hadrat Allah SWT kerana dengan limpah kurnia dan keizinan-Nya jua, kita dapat bersama-sama hadir pada Majlis Pelancaran Kempen Penurunan Harga 2015 di Kuantan. 2. Saya mengucapkan terima kasih di atas kesudian tuan-tuan dan puan-puan untuk meluangkan masa menghadiri pelancaran kempen hari ini walaupun sibuk dengan tugasan harian. Moga usaha murni yang hendak kita laksanakan ini akan memberikan hasil yang terbaik kepada pengguna dan keseluruhan rakyat. Tuan-tuan dan Puan-puan, 3. Dalam tempoh lebih lima dekad yang lalu, ekonomi negara telah berkembang pesat dan kita telah berjaya menjadikan ekonomi negara daripada sebuah ekonomi berpendapatan rendah kepada negara berpendapatan sederhana tinggi. Peningkatan ketara pendapatan negara telah dapat menghapuskan kemiskinan tegar serta
mengurangkan dengan ketara kemiskinan. Kita juga telah berjaya membentuk satu golongan berpendapatan menengah yang besar. 4. Sejak merdeka, negara kita telah menempa banyak kejayaan dalam pelbagai aspek terutamanya dalam usaha penyediaan kemudahan asas untuk rakyat, pembangunan infrastruktur dan juga pertumbuhan ekonomi yang mapan. Ini telah membolehkan peningkatan kesejahteraan segenap lapisan rakyat, di mana Malaysia kini merupakan ekonomi berpendapatan sederhana tinggi, moden dan pelbagai. 5. Kejayaan ini adalah berkat usaha gigih kerajaan serta sokongan padu rakyat untuk membawa kemajuan dan pembangunan pesat negara. Sektor swasta juga telah memainkan peranan yang begitu besar dalam meneraju pertumbuhan ekonomi negara. 6. Kejayaan sebenarnya memerlukan perjuangan dan usaha gigih dalam apa juga yang kita lakukan. Kita perlu berdisiplin dan sentiasa memperbaiki diri kita. Perjuangan juga menuntut kita berubah daripada segi sikap kita, usaha kita, strategi kita dan permuafakatan kita. Kita perlu sedar bahawa kita mempunyai asal usul yang suatu masa dahulu pernah menggegarkan dunia. Sejarah Empayar Melaka telah membuktikan kegemilangan bangsa kita. Sememangnya kejayaan Kesultanan Melaka menakjubkan, berkembang daripada hanya sebuah perkampungan nelayan sehingga menjadi antara pelabuhan terkaya di dunia. 7. Oleh itu, Dasar Transformasi Nasional adalah perjuangan yang besar ertinya kepada semua rakyat yang perlu dipikul serta dijayakan bersama. Kita yakin dengan landasan kukuh yang telah kita bina, kita akan terus maju ke arah mencapai wawasan negara. Apabila Malaysia mencapai Wawasan 2020 untuk menjadi sebuah negara maju kelak, ia akan menjadi satu detik gemilang yang akan tercatat dalam sejarah pembangunan negara. Untuk sampai ke tahun 2020 bukanlah satu tempoh yang jauh. Ia cuma kurang lima tahun daripada sekarang. 2
Tuan-tuan dan Puan-puan, 8. Kerajaan sentiasa peka dengan kesusahan yang dihadapi oleh rakyat berikutan peningkatan kos sara hidup yang berpunca daripada beberapa faktor seperti ketidaktentuan cuaca, bencana alam, peningkatan kos sewa beli, soal tarif, kadar upah minimum dan persekitaran ekonomi global yang di luar kawalan. 9. Oleh itu, antara inisiatif kerajaan untuk membantu meringankan beban rakyat ialah dengan melancarkan Kempen Penurunan Harga Tahun 2015. KPDNKK menghargai usaha dan kerjasama pasaraya-pasaraya termasuk pasaraya besar yang turut serta dalam Kempen Penurunan Harga ini. Syarikat-syarikat yang terlibat ialah THE STORE, TESCO, AEON BIG, GIANT, MYDIN, MILIMEWA SUPERMARKET & DEPARTMENTAL STORE, TF VALUE MART, UO SUPERSTORE, ECONSAVE CASH & CARRY, PASAR RAYA HOCK KEE SENG, PASARAYA CMART, PASARAYA TLC, PASARAYA PACIFIC, SERVAY SUPERMARKET DAN PASAR RAYA D' ONE MART. Ia melibatkan lebih daripada 408 buah cawangan di seluruh negara termasuk Sabah dan Sarawak. Jumlah produk yang diterlibat dalam kempen penurunan harga ini pula adalah lebih 82,000 produk dengan ada yang tawaran diskaunnya sehingga 70 peratus. 10. Segala usaha yang telah, sedang dan akan dilaksanakan oleh kerajaan akan terus ditambah baik demi untuk memberikan impak yang besar kepada rakyat. Adalah diharapkan usaha berterusan kerajaan ini akan dapat meringankan sedikit bebanan kos sara hidup rakyat, terutamanya golongan berpendapatan rendah dan sederhana. 11. Kerajaan mengakui sebagai sebuah negara yang mengamalkan pasaran ekonomi terbuka, tugas menangani peningkatan kos sara hidup bukanlah suatu tugas yang mudah. Bagaimanapun, kerajaan percaya bahawa situasi ini masih boleh dikawal agar kesannya kepada rakyat adalah pada tahap yang minimum jika semua pihak yang terlibat bekerjasama mengatasinya. 3
12. Untuk pengetahuan tuan-tuan dan puan-puan, isu berhubung kenaikan harga barang bukan hanya disebabkan oleh faktor harga minyak. Terdapat banyak faktor lain yang ada hubung kaitnya. Kementerian telah mengambil inisiatif dengan mengadakan beberapa engagement dengan pengilang, pemborong, pembekal, peniaga, persatuan- persatuan dan NGO. Saya suka mengambil pendekatan secara berunding. Bermula daripada pemborong hinggalah ke peringkat akar umbi. Cara ini akan membolehkan kita mendengar pandangan semua pihak. Tuan-tuan dan Puan-puan, 13. Anugerah Kedai Harga Patut (AKHP) mula dilaksanakan pada tahun 2003. Ia bertujuan untuk mengenal pasti, menilai dan mengiktiraf premis perniagaan yang menjual barangan pada harga yang berpatutan dan berdaya saing setanding dengan kualiti barangan serta perkhidmatan yang ditawarkan. Ini merupakan antara inisiatif yang diambil oleh kerajaan untuk mengekang kenaikan harga barangan. 14. Misi utama program ini adalah untuk meningkatkan sumber pendapatan dan kualiti perkhidmatan sektor perdagangan pengedaran serta menjadikan Malaysia sebagai destinasi membeli-belah utama di kalangan pelancong asing dan domestik. 15. Program ini menggariskan beberapa objektif bagi mencapai impak positif terhadap kestabilan ekonomi negara iaitu menggalakkan premis perniagaan menjual barangan yang digemari pengguna dengan harga berpatutan dan kompetitif tanpa mengabaikan kualiti dan perkhidmatan jualan. Selain daripada itu, ia membantu usaha Kerajaan menstabilkan harga barang pada paras harga yang munasabah serta mengurangkan inflasi, dan meningkatkan imej negara sebagai destinasi pelancongan dan pusat membeli belah yang mesra pelanggan dan berdaya saing. 16. Kedai-kedai harga patut ini terdiri daripada pasar basah, kedai runcit, pasar mini, pasar raya, pasar raya besar/departmental store, Kedai Serbaneka, kedai makan/restoran dan gerai makan. Sehingga tahun 2014, sebanyak 3,744 premis di seluruh negara telah 4
dianugerahkan sebagai Kedai Harga Patut. Di Pahang sahaja, sebanyak 82 buah syarikat telah dianugerahkan Kedai Harga Patut pada tahun 2014. 17. Saya berharap syarikat-syarikat yang telah diiktiraf sebagai Kedai Harga Patut akan terus memberikan perkhidmatan yang berkualiti serta menawarkan harga yang berpatutan kepada pengguna. Tuan-tuan dan Puan-puan, 18. Bagi tahun 2014, Pusat Pengurusan Aduan Pengguna di Kementerian Perdagangan Dalam Negeri, Koperasi dan Kepenggunaan telah menerima sebanyak 14,089 aduan dengan purata 1,174 aduan sebulan. 19. Trend aduan menunjukkan peningkatan pada tahun 2013 iaitu 11,851 aduan berbanding tahun 2012 sebanyak 10,231 aduan. Pada tahun 2014, jumlah aduan melonjak kepada 14,089 iaitu peningkatan sebanyak 19% atau 2,238 aduan. 20. Faktor peningkatan aduan pengguna didorong oleh elemen-elemen berikut: (i) Kempen dan pendidikan kepenggunaan berjaya memberi kesedaran kepada pengguna untuk membudayakan perlindungan kendiri. KPDNKK sentiasa memberi kesedaran kepada pengguna untuk memperkasakan hak-hak mereka sebagai pengguna dan perlu bersatu dalam menghadapi pasaran/peniaga yang tidak adil; (ii) Publisiti yang meluas ke atas kejayaan operasi dan penguatkuasaan seperti Ops Titik dan Ops Harga di media massa yang memberi kesan psikologi dan imej positif Kementerian di minda pengguna. Pengguna yakin untuk membuat aduan yang mana masalah dan aduan mereka akan diberi perhatian dan tindakan oleh Kementerian; 5
21. (iii) Penggubalan beberapa Peraturan baru, Pindaan Akta dan pewujudan Garis Panduan seperti Peraturan-Peraturan Pelindungan Pengguna (Urus Niaga Perdagangan Elektronik) 2012, Peraturan-Peraturan Pelindungan Pengguna (Jualan Kredit) 2012, Garis Panduan Pelaksanaan Tebus Rugi Pengguna, Akta Kawalan Harga dan Anti Pencatutan 2011 dan Akta Kawalan Harga dan Anti Pencatutan 2011 (Pindaan 2014) telah memberi kesedaran dan keyakinan kepada pengguna untuk membuat aduan; (iv) Pengurusan aduan yang cekap dan responsif juga mempengaruhi keyakinan pengguna. Selain mekanisme penerimaan aduan secara sistem e-aduan, Call Centre, atau hadir sendiri, kadar penyelesaian aduan tahun 2014 menunjukkan 13,507 (95.87%) daripada 14,089 aduan berjaya diselesaikan berbanding tahun 2013 iaitu hanya 10,864 (91.7%) daripada 11,851 aduan diselesaikan. Bagi menghadapi pelaksanaan GST pada 1 April 2015, KPDNKK akan mempertingkatkan lagi kemudahan aduan melalui pembangunan Aplikasi Telefon Pintar "EZ Complaint" dengan kerjasama Unit Pemodenan Tadbiran dan Perancangan Pengurusan Malaysia (MAMPU) di bawah program 1Gov App Store. Aplikasi ini akan membolehkan pengguna menyalurkan aduan dalam bentuk bergambar sebagai bukti perlakuan salah laku peniaga melalui telefon pintar mereka terus ke sistem e-aduan. Selain itu, "EZ Complaint" mempunyai beberapa ciri yang memudahkan pengguna seperti: (i) Ciri "geotag". Pengguna tidak perlu mengisi alamat premis yang diadu. Hanya aktifkan "geotag", alamat disimpan secara automatik; (ii) Pengguna tidak perlu mengisi nombor aduan untuk penyemakan status kerana ia akan disimpan dalam aplikasi ini; dan 6
(iii) Profil pengguna yang berulang, notifikasi emel dan maklumat lain yang berkaitan hanya diperlukan pada kali pertama sahaja semasa memuat turun aplikasi ini. Tuan-tuan dan Puan-puan, 22. Adalah menjadi harapan saya agar inisiatif yang dilaksanakan oleh Kerajaan khususnya KPDNKK akan dapat membantu meringankan beban kos sara hidup rakyat dan membantu melindungi hak-hak pengguna serta pada masa yang sama merancakkan aktiviti perdagangan dalam negeri. Dengan lafaz Bismillahhirrahmannirrahim, saya dengan ini merasmikan Majlis Pelancaran Kempen Penurunan Harga Tahun 2015 Peringkat Nasional. Sekian, terima kasih. 7